Roztomili
Skończoło sie świyntowanie, komunionfajery i trza sie wziońść za robota tym bardzi, że wielaś tam milionow euro trza bydzie zwrocić za bajzel przi unijnych funduszach.
Szkryflom ło tym bajzlu niy bez powodu, a skiż tego że w dzisiejszy rzeczywistości na kożdym kroku trefio sie na przykłady niegospodarności, niychlujstwa i byle jakości. Moja sie łostatnio śmioła boch ji zwrocioł uwaga że nie doszmarowała mi sznity lyberworsztym. Pedziołech ji, że może żech jest i upierdliwy, ale łod takich niedorobek sie zaczyno fuszerka.
A co byś pedziała jak by ci malyrz nie dosztrajchowoł zokla, abo kuchorz nie dowarzzył kartofli. Zapytocie do czego zmierzom. Otoż pomieszkuja jo sie łod porunostu dobrych lot w fajnym zakontku Halymby na tzw "Kośmidzrze”. Jest tu cicho spokojnie do lasu 100 metrow. Dojyżdżo sie tu wyasfaltowanom drogom z niewielkimi ino dziurami, chodniki som z czasów komuny czyli szaro płyta. Ludzie tu dbajom ło łobyjścia i jest czysto, przytulnie. Jedynie zimom ło ty drodze zapominajom miejske byamtry, bo pługa tu nie uświadczysz . Jako że codziynnie rano szpaceruja sie dlo zdrowio po okolicy zauważołech pora tydni tymu nazod żółte ruły gromadzone w poru miejscach przy drodze. Jakoś tak przed dugim veckendem robota ruszyła Rozkopali chodniki zakopali ruły. Ida jo sie niy jak zowdy chodnikym, bo rozkopany ino drogom i przi keryś chałupie zaczepio mie sonsiod i sie pyto czy wiym że gazociong tu pódzie. Pado mi, rozkopali i nawet niy powiadomiyli że bydom to robić a jak by tak kery chcioł akuratnie wyjecha z autym ze swojego doma to mo przesrane. Mie sie coś kedyś łobiyło ło uszy, że bydom ciongnońć gazociong i tyla na tyn tymat.
Zadzwoniyłech w ty sprawie do mojigo kamrata kery jest radnym, czymu tako partyzantka sie uprawio, to łobiecoł poruszyć sprawa. Jo by może ło tym i niy szkryfloł ale minyło kilkanoście dni a chodniki jak boły rozkopane tak dali som. Bez toz se robia zdjyncia i w razie czego służa konkretnom informacjom a na dzisioj miołbych pytanie do włodarzy miasta.
Jak to sie dzieje że rozkopuje sie dojazdy do posesji bez poinformowania właścicieli ło tym fakcie. Dzisioj żech sie dowiedzioł łod jedny sąsiadki, że ponoć wisiały jakeś kartki na słupach i boło zebranie.Toż sie pytom czy powieszynie świstka na słupie jest dostatecznom informacjom i czy nie świadczy ło lekcyważyniu swoich bliźnich, kerym sie sro bez ostrzeżynio koło chałpy. Do mie informacjo jest wiarygodno wtedy jak jom dostana na swoj adres pocztowy i z bumagom. Bo na kartce kożdy sie może coś napisać i powiesić na słupie.
Zauważołech tyż że ciongnie sie rurociong a mało przy nim przyłonczy. Pytom sie sonsiadki czy niy chcieli gazu a łona godo, że chciała ale pora lot tymu. Bez toż kolejne zapytanie. Czamu niy rozesłano informacji do miyszkańcow, że w dniach takich a takich bydom ciongnońć rurociong i czy ftoś jeszcze bydzie chcioł przyłoncze. A trza tako informacyjo było rozesłać by za pora miyesiyncy zaś niy rozkopywać i instalować we rurociongu przyłoncze, skoro idzie to załatwić za jednym razym. Bo w naszy rzeczywisości to czynsto mo miejsce fakt że miasto zrobi nowy chodnik bez konsultacji z energetykom kero za pora miesiency rozkopuje, by zakopać nowy kabel i jak już zakopie i naprawi tyn chodnik to sie okazuje, że jeszcze trza pociongnoć nowe ruły z wodkanu. Jednym słowym kożdy sobie rzepka skrobie. Niy znom do końca procedur i przepisów, ale wydowo mi sie na moj chopski rozum, że coś tu jest postawione na gowie. Acha, dowiedziołech sie łod sonsiadki, żę za rułami pódzie ekipa kero naprawio chodniki. Jakoś dugo ta ekipa idzie, to może by jakiś beamter zainteresowoł sie czy ekipa niy utknyła w pobliski stodole na piwie.
Na koniec jak zwykle wierszyk z mojego archiwum. Toż pyrsk!
Co to toto
Dziura w dziurze, płot przy płocie
linia w linii, znak na znaku
Tu waszbrecik, tam łby kocie
Na asfalcie sporo laku
Biołe, żołte bohomazy
Krzywo skrynco jak fastryga
Kryski, freski i nakazy
Jednym słowem slalom gigant
Pykom sobie pomalutku
Jakby szkapa ciongła fora
Jak tyn ślimok po łogrodku
Za mnom aut sie wlecze sznora
Ramki, bramki, i kasjerki
Tu sześć piątka, tam sześć piątka
Tu szlabany tam barierki
Mały kwitek na pamiątka
Co to toto zapytocie
Co to toto do cholery
Wszyscy dobrze toto znocie
Autostrada to A4
Wije szosa sie ze Śląska
Wije prosto do Krakowa
Raz szeroka a raz wąska
Niczym droga powiatowa
Tak to właśnie wozy jadą
Do Krakowa autostradą
szl_Latn szl_Latn szl_Latn szl_Latn szl_Latn szl_Latn szl_Latn pol_Latn ces_Latn pol_Latn pol_Latn pol_Latn bos_Latn szl_Latn pol_Latn pol_Latn pol_Latn pol_Latn sot_Latn szl_Latn szl_Latn dik_Latn pol_Latn quy_Latn pag_Latn ces_Latn ces_Latn pol_Latn hrv_Latn szl_Latn szl_Latn pol_Latn pol_Latn pol_Latn szl_Latn